《续和签判太博游海云》
宋代·吴中复

海云摸石近东城，莽苍春郊去路平。
绕寺溪光照金络，夹堤柳色混青旌。
榴花新酿盈樽渌，玉柄高谈照座清。
上客西州胜京口，给鲜牛炙旋供烹。

作者简介：（1011—1098）宋兴国永兴人，字仲庶。吴仲举子。仁宗宝元元年进士。知峨眉县，悉废祠庙，以荐为监察御史，迁殿中侍御史，奏罢宰相梁适、刘沆。改右司谏。历知泽、瀛州及江宁、成德、成都、永兴诸府军。以沮青苗法削一阶，提举玉隆观。起知荆南，复坐事免官。